รัฐบาลไทย-ข่าวทำเนียบรัฐบาล-ก.เกษตรฯ สุ่มตรวจสอบสินค้าเกษตรในตลาดสดทั่วประเทศ เพื่อให้ผู้บริโภคมั่นใจได้บริโภคอาหารปลอดภัยในช่วงเทศกาลสงกรานต์
วันเสาร์ที่ 8 เมษายน 2560
ก.เกษตรฯ สุ่มตรวจสอบสินค้าเกษตรในตลาดสดทั่วประเทศ เพื่อให้ผู้บริโภคมั่นใจได้บริโภคอาหารปลอดภัยในช่วงเทศกาลสงกรานต์
กระทรวงเกษตรฯ สุ่มตรวจสอบสินค้าเกษตรในตลาดสดทั่วประเทศ เพื่อให้ผู้บริโภคมั่นใจได้บริโภคอาหารปลอดภัยในช่วงเทศกาลสงกรานต์ ย้ําทุกภาคส่วนเดินหน้าพัฒนากระบวนการผลิตสินค้าทั้งระบบภายใต้มาตรฐานสากล เพื่อครองความเป็นผู้นําด้านการผลิตอาหารปลอดภัยสู่ผู้บริโภค
นายธีรภัทร ประยูรสิทธิ ปลัดกระทรวงเกษตรและสหกรณ์ เปิดเผยภายหลังสุ่มตรวจร้านค้าสินค้าเกษตร อาทิ ร้านค้าผัก ร้านค้าประมง และร้านค้าปศุสัตว์ พร้อมกับเจ้าหน้าที่ของกรมปศุสัตว์ กรมประมง และกรมวิชาการเกษตร ณ ตลาดยิ่งเจริญ เขตบางเขน ว่า ตามนโยบายของรัฐมนตรีว่าการกระทรวงเกษตรและสหกรณ์ (พลเอกฉัตรชัย สาริกัลยะ) กําหนดให้ปี 2560 เป็นปีแห่งการยกระดับมาตรฐานสินค้าเกษตร สู่ความยั่งยืน ซึ่งได้เน้นย้ําให้ความสําคัญในการตรวจสอบความปลอดภัยสินค้าเกษตรอย่างเข้มข้น และเพื่อปกป้องสุขภาพของประชาชนในช่วงเทศกาลสงกรานต์ หน่วยงานในสังกัดกระทรวงเกษตรและสหกรณ์ โดยกรมปศุสัตว์ กรมประมง และกรมวิชาการเกษตร ได้ปฏิบัติงานตรวจสอบสินค้าเกษตรในตลาดสดทั่วประเทศ ระหว่างวันที่ 1 - 7 เมษายน 2560 ด้วยการสุ่มเก็บตัวอย่างสินค้าปศุสัตว์ สินค้าประมง และสินค้าเกษตรด้านพืชให้เป็นไปตามหลักเกณฑ์ที่กระทรวงเกษตรฯ กําหนด ซึ่งจะช่วยสร้างความเชื่อมั่นในคุณภาพและมาตรฐานสินค้าเกษตรและปศุสัตว์อย่างแท้จริง
"ในช่วง 7 วันที่ผ่านมา กระทรวงเกษตรฯ ได้บูรณาการหน่วยงานทําการสุ่มตรวจตลาดสดทั่วประเทศ สําหรับตลาดในพื้นที่กรุงเทพมหานคร ได้ตรวจตลาดยิ่งเจริญเป็นแห่งที่ 8 โดย ในภาพรวมการตรวจร้านจําหน่ายเนื้อสัตว์ได้ผ่านเกณฑ์และมีสุขอนามัยที่ดี ซึ่งปัจจุบันร้านค้าในตลาดสดได้ร่วมกันสร้างมาตรฐานการจัดจําหน่ายภายใต้โครงการ ปศุสัตว์ OK และหันมาใช้ตู้แช่เย็นเพื่อจัดเก็บผลิตภัณฑ์ก่อนจําหน่ายที่ช่วยคงคุณภาพสินค้าก่อนส่งถึงมือผู้บริโภคได้เป็นอย่างดี ส่วนการจําหน่ายสินค้าเกษตรอื่นๆ ก็เป็นไปตามมาตรฐาน ทั้งนี้ ได้ขอให้ผู้ประกอบการคงคุณภาพมาตรฐานเพื่อผู้บริโภคตลอดไป และหลังจากนี้ทุกกรมจะบูรณาการร่วมกันอย่างต่อเนื่องต่อไป อย่างไรก็ตาม กระทรวงเกษตรฯ ยังต้องสุ่มตรวจความปลอดภัยของสินค้าเกษตรในตลาดสดต่างๆ อย่างต่อเนื่อง รวมทั้งตลาดขายส่ง เช่น ตลาดไท และตลาดสี่มุมเมือง โดยจะมีการตรวจสอบย้อนกลับถึงฟาร์มแหล่งผลิตด้วย นอกจากนี้ จะต้องสร้างการรับรู้ให้แก่ผู้ผลิตให้เห็นความสําคัญของการผลิตสินค้าเกษตรที่มีคุณภาพ เพื่อให้ผู้บริโภคเกิดความมั่นใจในการบริโภคสินค้าเกษตรไทย" นายธีรภัทร กล่าว
น.สพ.สรวิศ ธานีโต รองอธิบดีกรมปศุสัตว์ กล่าวว่า สําหรับการเก็บตัวอย่างสินค้าส่งไปตรวจยังห้องปฏิบัติการของหน่วยงานต่างๆ ทั้ง 7 วันของการปฏิบัติภาระกิจใน 7 ตลาดสด พื้นที่กรุงเทพมหานคร มีรายละเอียด ดังนี้ กรมปศุสัตว์เก็บตัวอย่างส่งห้องปฏิบัติการ ทั้งเนื้อหมู เนื้อไก่ และเนื้อวัว รวม 59 ตัวอย่าง เพื่อตรวจหายาปฏิชีวนะ สารเร่งเนื้อแดงตกค้าง และตรวจจุลินทรีย์ รวมทั้งตรวจประเมินสุขอนามัยสถานที่จําหน่ายเนื้อสัตว์ และใบอนุญาตจําหน่ายเนื้อสัตว์ พร้อมทั้งประชาสัมพันธ์แนะนําโครงการเนื้อสัตว์ปลอดภัยใส่ใจผู้บริโภค หรือปศุสัตว์ OK ให้แพร่หลาย ด้านกรมประมงเก็บตัวอย่าง ปลานิล และกุ้งขาว รวม 14 ตัวอย่าง ส่งห้องปฏิบัติการเพื่อตรวจยาปฏิชีวนะตกค้าง พร้อมสุ่มตรวจหาสารฟอมาลิน 32 ตัวอย่าง ด้วยชุดทดสอบ (Test Kit) ไม่พบสารฟอมาลินในตัวอย่างสัตว์น้ําทั้งหมด ส่วนกรมวิชาการเกษตร เก็บตัวอย่างผักสดและผลไม้จํานวนรวม 36 ตัวอย่าง ส่งห้องปฏิบัติการตรวจหาสารเคมีตกค้างและจุลินทรีย์ต่อไป
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai